MT Il-Ġurnal Uffiċjali ta’ l-Unjoni Ewropea C 109/23

Avviż ta' inizjazzjoni għal reviżjoni parzjali interim tal-miżuri ta' l-antidumping applikabbli għall-importazzjonijiet tat-trota kbira tal-qawsalla li toriġina min-Norveġja

(2007/C 109/13)

Il-Kummissjoni rċeviet talba għal reviżjoni parzjali interim skond l-Artikolu 11(3) tar-Regolament tal-Kunsill (KE) Nru 384/96 ta' l-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (“ir-Regolament bażiku”) (1).

1. Talba għal reviżjoni

It-talba tressqet minn Sjøtroll Havbruk AS, Lerøy Fossen AS, Firda Sjøfarmer AS, Coast Seafood AS, Hallvard Leroy AS u Sirena Norway AS, produtturi u esportaturi min-Norveġja (“l-applikanti”).

It-talba hija limitata fl-ambitu tagħha għal eżami tal-livell ta' dumping ta' importazzjonijiet tat-trota kbira tal-qawsalla li toriġina min-Norveġja.

2. Il-Prodott

Il-prodott għar-reviżjoni huwa t-trota kbira tal-qawsalla (Oncorhynchus Mykiss) friska, imkessħa jew iffriżata, taħt forma ta' ħuta sħiħa (bir-ras u l-garġi, imnaddfa, li tiżen aktar minn 1,2 kg jew mingħajr ras, garġi u mnaddfa, li tiżen aktar minn 1kg il-waħda), jew taħt forma ta' filletti (li jiżnu aktar minn 0,4 kg) li toriġina min-Norveġja (“il-prodott ikkonċernat”), klassifikabbli fil-preżent fi ħdan il-kodiċi NM 0302 11 20, 0303 21 20, 0304 10 15 sa Diċembru 2006 u 0304 19 15 minn Jannar 2007 u 0304 20 15 sa Diċembru 2006 u 0304 29 15 minn Jannar 2007. Dawn il-kodiċi NM qed jingħataw biss għall-informazzjoni.

3. Miżuri attwali

Il-miżuri li huma bħalissa infurzati huma dazju definittiv ta' l-antidumping li huwa impost bir-Regolament tal-Kunsill (KE) Nru 437/2004 (2) fuq l-importazzjonijiet tat-trota kbira tal-qawsalla li toriġina min-Norveġja.

4. Raġunijiet għar-reviżjoni

It-talba, skond l-Artikolu 11(3) tar-Regolament bażiku, hija bbażata fuq ix-xhieda prima facie pprovduta mill-applikanti li ċ-ċirkostanzi li fuqhom ġew stabbiliti l-miżuri nbidlu u li dan it-tibdil huwa ta' natura permanenti.

L-applikanti jallegaw, inter alia, li l-prezzijiet ta' esportazzjoni tagħhom tal-prodott ikkonċernat lejn il-Komunità żdiedu b'mod sinifikanti u sostanzjali aktar mill-prezzijiet domestiċi u l-ispiża ta' produzzjoni fin-Norveġja. Dan allegatament wassal għal tnaqqis jew eliminazzjoni tad-dumping. L-applikanti jsosnu li din l-evidenza ta' tnaqqis jew eliminazzjoni ta' dumping hija wkoll valida għall-esportazzjonijiet kollha tal-prodott taħt reviżjoni lejn il-Komunità. L-applikanti pprovdew evidenza biex isostnu din id-dikjarazzjoni. Għaldaqstant l-issuktar ta' l-impożizzjoni ta' miżuri fil-livelli attwali fuq l-importazzjonijiet kollha tat-trota kbira tal-qawsalla li toriġina fin-Norveġja, li kienu bbażati fuq il-livell ta' dumping stabbilit preċedentement, allegatament muhiex aktar meħtieġ biex jiġi nnewtralizzat id-dumping.

Fid-dawl ta' l-evidenza msemmija hawn fuq u minħabba l-fatt li japplika dazju wieħed għall-pajjiż kollu għall-importazzjonijiet tal-prodott ikkonċernat, huwa meqjuż li r-reviżjoni parzjali għandha teżamina l-livell ta' dumping ta' l-importazzjonijiet kollha tat-trota kbira tal-qawsalla li toriġina fin-Norveġja.

5. Proċedura għad-determinazzjoni tad-dumping

Wara li stabbiliet, b'konsultazzjoni mal-Kumitat Konsultattiv, li hemm biżżejjed provi sabiex ikun iġġustifikat il-bidu ta' reviżjoni parzjali interim, il-Kummissjoni b'dan qed tagħti bidu għal reviżjoni skond l-Artikolu 11 (3) tar-Regolament bażiku, limitat għad-dumping.

L-investigazzjoni ser tivvaluta l-bżonn tat-tkomplija, tat-tneħħija jew ta' l-emenda tal-miżuri eżistenti fuq importazzjonijiet tat-trota kbira tal-qawsalla li toriġina fin-Norveġja.

(a) It-teħid ta' kampjuni

Minħabba li jidher li hemm għadd kbir ta' partijiet involuti f'din il-proċedura, il-Kummissjoni tista' tiddeċiedi li tapplika t-teħid ta' kampjuni, skond l-Artikolu 17 tar-Regolament bażiku.

It-tagħrif dwar il-volum mitlub fil-punti 5(a)(i) u 5(a)(ii) hawn taħt għandu jiġi pprovdut fuq bażi ekwivalenti ta' ħuta sħiħa (WFE) li għandha tintuża b'mod konsistenti għad-data kollha pprovduta. Barra minn hekk, il-lista tar-rati tal-kambju użata, jekk disponibbli, għandha tiġi pprovduta.

(i) Teħid ta' kampjuni għall-esportaturi/produtturi fin-Norveġja

Sabiex il-Kummissjoni tkun tista' tiddeċiedi jekk it-teħid ta' kampjuni huwiex meħtieġ u, jekk dan ikun il-każ, tagħżel kampjun, l-esportaturi/produtturi kollha, jew ir-rappreżentanti li jaġixxu f'isimhom, qed jintalbu jippreżentaw lilhom infushom lill-Kummissjoni billi jikkuntattjawha u jipprovdulha l-informazzjoni li ġejja dwar il-kumpanija jew kumpaniji tagħhom fi żmien il-limitu stabbilit fil-punt 6(b)(i) u fil-format indikat f'punt 7:

— l-isem, l-indirizz, l-indirizz elettroniku, in-numri tat-telefown u tal-fax u l-persuna ta' kuntatt,

— Il-fatturat f'munita lokali u l-volum f'kg WFE tal-prodott ikkonċernat mibjugħ għall-esportazzjoni lill-Komunità matul il-perjodu mill-1 ta' April 2006 sa l-31 ta' Marzu 2007 (il-perjodu ta' investigazzjoni — “PI”),

— il-fatturat fil-munita lokali u l-volum tal-bejgħ f'kg WFE tal-prodott ikkonċernat mibjugħ fis-suq lokali matul il-perjodu PI,

— jekk il-kumpanija hijiex bi ħsiebha titlob marġini individwali (3) (il-marġini individwali jistgħu biss jintalbu mill-produtturi),

— l-attivitajiet preċiżi tal-kumpanija fir-rigward tal-produzzjoni tal-prodott ikkonċernat,

— Il-volum f'kg WFE tal-produzzjoni tal-prodott ikkonċernat, il-kapaċità ta' produzzjoni u l-investimenti fil-kapaċità ta' produzzjoni matul il-PI,

— l-ismijiet u l-attivitajiet preċiżi tal-kumpaniji kollha relatati (4) involuti fil-produzzjoni u/jew fil-bejgħ (esportazzjoni u/jew domestiku) tal-prodott ikkonċernat u l-volum ta' produzzjoni rispettiv tagħhom (jiġifieri l-ħsad) kopert mill-volum irrappurtat hawn fuq,

— kull tagħrif ieħor rilevanti li jgħin lill-Kummissjoni fl-għażla tal-kampjun.

Billi tipprovdi l-informazzjoni msemmija hawn fuq, il-kumpanija taċċetta l-inklużjoni possibbli tagħha fil-kampjun. Jekk il-kumpanija tintgħażel biex tifforma parti mill-kampjun, dan jimplika li l-kumpanija jkollha twieġeb għal kwestjonarju u taċċetta investigazzjoni fuq il-post dwar ir-reazzjoni tagħha. Jekk il-kumpanija tindika li ma taqbilx ma' l-inklużjoni possibbli tagħha fil-kampjun, titqies li ma kkooperatx fl-investigazzjoni. Il-konsegwenzi għal nuqqas ta' kooperazzjoni huma stipulati fil-punt 8 hawn taħt.

Sabiex tikseb it-tagħrif li jidhrilha huwa meħtieġ għall-għażla tal-kampjun ta' esportaturi/produtturi, il-Kummissjoni, barra minn hekk, se tikkuntattja lill-awtoritajiet tal-pajjiż li qiegħed jesporta, u lil kwalunkwe assoċjazzjoni magħrufa ta' esportaturi/produtturi.

(ii) It-teħid ta' kampjuni għall-importaturi

Sabiex il-Kummissjoni tkun tista' tiddeċiedi jekk it-teħid ta' kampjuni huwiex meħtieġ u, jekk ikun il-każ, tagħżel kampjun, l-importaturi kollha, jew ir-rappreżentanti li jaġixxu f'isimhom, qed jintalbu jippreżentaw lilhom infushom lill-Kummissjoni u jipprovdu t-tagħrif li ġej dwar il-kumpanija jew kumpaniji tagħhom fil-limitu ta' żmien stipulat fil-punt 6(c)(i) u fil-formati indikati fil-punt 7:

— isem, indirizz, indirizz elettroniku, telefown, u numri tal-fax u persuna ta' kuntatt,

— Il-fatturat totali f'ewro tal-kumpanija matul il-PI,

— in-numru totali ta' impjegati,

— l-attivitajiet preċiżi tal-kumpanija fir-rigward tal-prodott ikkonċernat,

— il-volum f'kg WFE u l-valur f'ewro ta' importazzjonijiet u bejgħ mill-ġdid fis-suq tal-Komunità matul il-PI tal-prodott ikkonċernat importat li joriġina fin-Norveġja,

— l-ismijiet u l-attivitajiet preċiżi tal-kumpaniji relatati kollha (5) involuti fil-produzzjoni u/jew il-bejgħ tal-prodott ikkonċernat,

— kull tagħrif ieħor rilevanti li jgħin lill-Kummissjoni fl-għażla tal-kampjun.

Billi tipprovdi l-informazzjoni msemmija hawn fuq, il-kumpanija taċċetta l-inklużjoni possibbli tagħha fil-kampjun. Jekk il-kumpanija tintgħażel biex tifforma parti mill-kampjun, dan jimplika li l-kumpanija jkollha twieġeb għal kwestjonarju u taċċetta investigazzjoni fuq il-post dwar ir-reazzjoni tagħha. Jekk il-kumpanija tindika li ma taqbilx ma' l-inklużjoni possibbli tagħha fil-kampjun, titqies li ma kkooperatx fl-investigazzjoni. Il-konsegwenzi għal nuqqas ta' kooperazzjoni huma stipulati fil-punt 8 hawn taħt.

Sabiex jinkiseb it-tagħrif li hi tqis meħtieġ għall-għażla tal-kampjun ta' l-importaturi, il-Kummissjoni se tikkuntattja, barra minn hekk, kwalunkwe assoċjazzjoni magħrufa ta' importaturi.

(iii) L-għażla finali tal-kampjuni

Il-partijiet kollha interessati li jixtiequ jibagħtu xi tagħrif rilevanti dwar l-għażla tal-kampjun għandhom jagħmlu dan fil-limitu ta' żmien stipulat fil-punt 6(c)(ii).

Il-Kummissjoni biħsiebha tagħmel l-għażla finali tal-kampjuni wara li tkun ikkonsultat il-partijiet ikkonċernati li esprimew ir-rieda tagħhom li jiġu inklużi fil-kampjun.

Il-kumpaniji inklużi fil-kampjuni għandhom iwieġbu kwestjonarju fil-limitu ta' żmien stipulat fil-punt 6(c)(iii) u jikkooperaw fi ħdan il-qafas ta' l-investigazzjoni.

Jekk ma jkunx hemm kooperazzjoni biżżejjed, il-Kummissjoni tista' tibbaża s-sejbiet tagħha, skond l-Artikoli 17(4) u 18 tar-Regolament bażiku, fuq il-fatti disponibbli. Konklużjoni bbażata fuq fatti disponibbli tista' tkun anqas vantaġġuża għall-parti kkonċernata, kif spjegat fil-punt 8.

(b) Kwestjonarji

Sabiex tinkiseb l-informazzjoni li hija tikkunsidra meħtieġa għall-investigazzjonijiet tagħha, il-Kummissjoni se tibgħat kwestjonarji lill-produtturi/esportaturi fin-Norveġja li huma inklużi fil-kampjun, lil kull assoċjazzjoni ta' esportaturi/produtturi, lill-importaturi li huma inklużi fil-kampjun, lil kull assoċjazzjoni ta' importaturi li kkooperaw fil-proċedura li wasslet għall-impożizzjoni tal-miżuri attwali, u lill-awtoritajiet tal-pajjiż esportatur ikkonċernat. Din l-informazzjoni u l-evidenza ta' appoġġ għandhom jaslu għand il-Kummissjoni fiż-żmien stipulat fil-punt 6(a).

c) Ġbir ta' tagħrif u seduti

Il-partijiet kollha interessati qed jiġu mistiedna jippreżentaw il-fehmiet tagħhom, jibagħtu tagħrif barra mit-tweġibiet għall-kwestjonarju u jipprovdu dokumenti ta' prova. Dan it-tagħrif u dokumenti ta' prova għandhom jaslu għand il-Kummissjoni fiż-żmien stipulat fil-punt 6(a).

Barra minn hekk, il-Kummissjoni tista' tisma' l-partijiet interessati, sakemm dawn jagħmlu talba li fiha juru li hemm raġunijiet partikolari għalfejn għandhom jinstemgħu. Din it-talba għandha ssir fiż-żmien stipulat fil-punt 6(b).

6 Limiti ta' żmien

(a) Il-limiti ġenerali ta' żmien

(i) Għall-partijiet biex jitolbu kwestjonarju

Il-partijiet kollha interessati għandhom jitolbu kwestjonarju malajr kemm jista' jkun, iżda mhux aktar tard minn 15-il jum wara l-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(ii) Għall-partijiet li jridu jagħmlu lilhom infushom magħrufa, biex jippreżentaw it-tweġibiet tal-kwestjonarju u kull informazzjoni oħra

Il-partijiet interessati kollha, jekk iridu li d-dikjarazzjonijiet tagħhom jitqiesu matul l-investigazzjoni, iridu jippreżentaw lilhom infushom billi jikkuntattjaw lill-Kummissjoni, jippreżentaw l-opinjonijiet tagħhom u jressqu t-tweġibiet tal-kwestjonarju jew kwalunkwe tagħrif ieħor fi żmien 40 jum mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, sakemm ma jkunx speċifikat mod ieħor. Qed tinġibed l-attenzjoni għall-fatt li l-eżerċizzju tal-maġġoranza tad-drittijiet ta' proċedura mfassla fir-Regolament bażiku jiddependi fuq il-fatt li l-parti tavża lill-Kummissjoni fil-perjodu msemmi qabel.

Il-kumpaniji magħżula fil-kampjun għandhom iressqu t-tweġibiet għall-kwestjonarji fil-limiti ta' żmien speċifikati f'punt 6(c)(iii).

(b) Seduti

Il-partijiet interessati kollha jistgħu wkoll japplikaw biex jinstemgħu mill-Kummissjoni fl-istess limitu ta' żmien ta' 40 jum.

(c) Il-limitu speċifiku ta' żmien fir-rigward tat-teħid ta' kampjuni

(i) It-tagħrif speċifikat fil-punti 5(a)(i) u 5(a)(ii) għandu jasal għand il-Kummissjoni fi żmien 15-il jum mid-data ta' pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, minħabba li l-Kummissjoni biħsiebha tikkonsulta l-partijiet ikkonċernati li esprimew ir-rieda tagħhom li jiġu inklużi fil-kampjun fl-għażla finali tagħha fi żmien perjodu ta' 21 jum mill-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(ii) Kull tagħrif ieħor rilevanti għall-għażla tal-kampjun kif imsemmi fil-5(a)(iii) għandu jasal għand il-Kummissjoni fi żmien 21 jum mill-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(iii) It-tweġibiet għall-kwestjonarju tal-partijiet inklużi fil-kampjun għandhom jaslu għand il-Kummissjoni fi żmien 37 jum mid-data tan-notifika ta' l-inklużjoni tagħhom fil-kampjun.

7. Is-sottomissjonijiet, it-tweġibiet għall-kwestjonarju u l-korrispondenza, bil-miktub

Is-sottomissjonijiet u t-talbiet kollha magħmula mill-partijiet interessati għandhom isiru bil-miktub (mhux b'format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku, it-telefown u n-numri tal-fax tal-parti interessata. Kull sottomissjoni bil-miktub, inkluż it-tagħrif mitlub f'dan l-avviż, it-tweġibiet tal-kwestjonarju u l-korrispondenza mogħtija mill-partijiet interessati fuq bażi kunfidenzjali għandha tkun immarkata bħala “Limitata” (6) u, skond l-Artikolu 19(2) tar-Regolament bażiku, għandha tkun akkumpanjata minn verżjoni mhux kunfidenzjali, immarkata “GĦALL-VERIFIKA MILL-PARTIJIET INTERESSATI”.

L-Indirizz tal-Kummissjoni għall-korrispondenza:

Il-Kummissjoni Ewropea Id-Direttorat Ġenerali għall-Kummerċ Id-Direttorat H Uffiċċju: J-79 5/16 B-1049 Brussell Fax: (32-2) 295 65 05

8. Nuqqas ta' kooperazzjoni

F'każijiet fejn xi parti interessata tirrifjuta l-aċċess għall-informazzjoni meħtieġa jew ma tipprovdihiex fil-limiti ta' żmien, jew b'mod sinifikanti tfixkel l-investigazzjoni, is-sejbiet, pożittivi jew negattivi, jistgħu jsiru skond l-Artikolu 18 tar-Regolament bażiku, fuq il-bażi tal-fatti disponibbli.

Fejn jinstab li xi parti interessata tkun tat informazzjoni falza jew qarrieqa, l-informazzjoni għandha titwarrab u jistgħu jintużaw il-fatti disponibbli, skond l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b'mod parzjali, u jsir użu mill-fatti disponibbli, ir-riżultat jista' jkun inqas favorevoli għal dik il-parti milli kieku kkooperat.

9. Skeda ta' l-investigazzjoni

L-investigazzjoni se tkun konkluża, skond l-Artikolu 11(5) tar-Regolament bażiku fi żmien 15-il xahar mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(1) ĠU L 56, 6.3.1996, p. 1. Ir-Regolament kif emendat l-aħħar mir-Regolament tal-Kunsill (KE) Nru 2117/2005 (ĠU L 340, 23.12.2005, p. 17.).

(2) ĠU L 72, 11.3.2004, p. 23

(3) Marġni individwali jistgħu jintalbu skond l-Artikolu 17(3) tar-Regolament bażiku għal kumpaniji li mhumiex inklużi fil-kampjun.

(4) Għal gwida dwar it-tifsira ta' kumpaniji relatati, jekk jogħġbok irreferi għall-Artikolu 143 tar-Regolament tal-Kummissjoni (KEE) Nru 2454/93 ta' l-2 ta' Lulju 1993 li jistipula dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (ĠU L 253, 11.10.1993, p. 1).

(5) Għal gwida dwar it-tifsira ta' kumpaniji relatati, jekk jogħġbok irreferi għall-Artikolu 143 tar-Regolament (KEE) Nru 2454/93.

(6) Dan ifisser illi d-dokument huwa għall-użu intern biss. Huwa protett skond l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill ta' l-30 Mejju 2001 rigward l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skond l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni ta' l-Artikolu VI tal-GATT 1994 (Ftehim ta' l-Antidumping).